Peter Hummelgaard (S), 2023-05-12:
Tak for ordet, og tak til SF for at sætte fokus på igen en meget vigtig dagsorden, som jo også har sammenhæng med det andet spørgsmål, vi lige har diskuteret.
Partnerdrab kan jo i nogle tilfælde være kulminationen på et langt forløb med fysisk, psykisk eller seksuel vold, der finder sted lige der, hvor man burde føle sig allermest tryg.
Det skal nemlig være trygt at være i et parforhold, men det er det ulykkeligvis ikke for dem, der lever i voldelige parforhold, og hvor volden i de mest ekstreme tilfælde ender i drab.
Det hverken kan eller skal vi acceptere som samfund.
Partnervold og partnerdrab er et samfundsansvar, og derfor er det også et område, som regeringen prioriterer højt.
Med beslutningsforslaget er der lagt op til at oprette en partnerdrabskommission, der har til formål at igangsætte en partnerdrabsudredning og indsamle viden for at forebygge partnerdrab og partnervold.
Forslagsstillerne har bl.a. henvist til en forsøgsordning i Norge, hvor omfanget af partnerdrab og omstændighederne ved partnerdrab blev kortlagt, og hvor der efterfølgende blev nedsat en egentlig partnerdrabskommission.
Kommissionen fik til opgave at gennemgå en række partnerdrabssager, hvor der havde været kontakt til politiet, socialvæsenet eller sundhedspersonale, med henblik på at undersøge, om myndighederne havde svigtet deres ansvar, og hvad man fremover kunne gøre for at undgå partnerdrab.
Det fremgår af beslutningsforslaget, at indsatsen har bidraget til, at det gennemsnitlige antal partnerdrab i Norge er faldet fra otte til syv om året, og det øgede fokus på partnerdrab har været med til at fremme indsatsen mod partnervold.
Lad mig først og fremmest slå fast, at jeg er helt enig med forslagsstillerne i, at der er behov for et tæt myndighedssamarbejde på området.
Forebyggelse af partnervold og partnerdrab sker ikke bare et sted; det kræver, at de relevante myndigheder samarbejder og udveksler information og erfaring.
Der er meget, der tyder på, at tidlig opsporing er nøglen til at forebygge partnerdrab, og derfor er der igennem de seneste år også blevet iværksat en række initiativer på området, som bl.a. har til formål at styrke myndighedernes samarbejde og skabe en øget viden om partnerdrab.
Arbejdet med at bekæmpe partnervold og partnerdrab stopper dog selvfølgelig ikke der.
Vi skal løbende overveje, om der er behov for at iværksætte yderligere tiltag, der kan styrke indsatsen på området.
Som det fremgår af regeringsgrundlaget »Ansvar for Danmark« fra december 2022, vil regeringen igangsætte en national indsats mod partnervold og partnerdrab.
Derfor er jeg også glad for, at regeringen i marts 2023 indgik en politisk aftale med et bredt flertal af Folketingets partier om at afsætte 136,1 mio. kr. til 14 initiativer i en handlingsplan mod partnervold og partnerdrab.
Et af de initiativer, der med aftalen blev afsat midler til i en kommende handlingsplan, er at etablere et partnerskab til bekæmpelse af partnerdrab og vold i nære relationer.
Formålet med partnerskabet er bl.a. at skabe ny viden om partnerdrab og bidrage til at styrke den eksisterende indsats.
Det skal bl.a. ske gennem en øget vidensdeling og et styrket samarbejde mellem relevante myndigheder og øvrige aktører.
Partnerskabet har på den måde lighedstræk med den foreslåede partnerdrabskommission.
Af andre gode initiativer, som vil indgå i den kommende handlingsplan, kan jeg nævne, at Justitsministeriets Forskningskontor i løbet af 2023 vil udarbejde en opdateret version af rapporten »Typer af drab i Danmark« fra 2020, som vil indeholde de nyeste tilgængelige oplysninger om drab, herunder partnerdrab.
Den opdaterede rapport vil desuden indeholde flere oplysninger om drabene end rapporten fra 2020.
Derudover blev der som led i den seneste flerårsaftale for politiet og anklagemyndigheden etableret specialiserede teams i alle politikredse.
Hvert team råder over dedikerede og specialuddannede nøglepersoner, der skal være med til at løfte kvaliteten i politikredsenes behandling af sager om bl.a. vold i nære relationer.
Og så er det ambitionen, at de specialiserede teams skal samarbejde med partnerskabet til bekæmpelse af partnerdrab og vold i nære relationer.
Partnerskabet vil bl.a. kunne formidle viden, erfaringer og anbefalinger vedrørende politiets indsats til de specialiserede teams og vil efter behov fungere som sparringspartner for politiet.
Nu har jeg blot nævnt tre ud af en række initiativer, som vil indgå i handlingsplanen mod partnervold og partnerdrab.
Fælles for de tre initiativer er, at de bl.a. har til formål at styrke indsatsen mod partnerdrab gennem bedre dataindsamling, øget viden og en styrkelse af samarbejdet mellem relevante myndigheder og andre aktører.